กิวิอัก

กิวิอัก (kiviak หรือ kiviaq) เป็นอาหารอินูอิตฤดูหนาวแบบดั้งเดิมจากกรีนแลนด์ ทำจากนกออกเล็ก (little auk) หมักในซากแมวน้ำที่ควักเครื่องในออกจนเหลือแต่หนัง

ในการทำกิวิอัก ชาวอินูอิตจะยัดนกออกเล็กที่ฆ่าแล้วจำนวนมากถึง 500 ตัวเข้าไปในซากแมวน้ำโดยไม่ดึงจะงอยปากและขนออก รีดอากาศออกจากซากแมวน้ำให้มากที่สุดเท่าที่จะทำได้ ก่อนจะเย็บและปิดผนึกด้วยไขมันแมวน้ำซึ่งจะช่วยไล่แมลงวัน จากนั้นนำไปฝังไว้ในกองหินโดยวางหินก้อนใหญ่ทับด้านบนเพื่อกันอากาศเข้า เมื่อเวลาผ่านไปสามเดือน นกในซากแมวน้ำจะผ่านกระบวนการหมักจนได้ที่ และชาวอินูอิตจะนำนกหมักมารับประทานในช่วงฤดูหนาวของอาร์กติกโดยเฉพาะในงานวันเกิดและงานแต่งงาน

กระบวนการทำกิวิอักได้รับการนำเสนอในตอนที่สามของภาพยนตร์สารคดีทางโทรทัศน์ชุด ฮิวแมนแพลนิต ของบีบีซีใน พ.ศ. 2554

ในเดือนสิงหาคม พ.ศ. 2556 มีผู้เสียชีวิตหลายคนในหมู่บ้านซิโอราปาลุกในกรีนแลนด์จากการรับประทานกิวิอักที่ทำจากเป็ดทะเลไอเดอร์ (eider) แทนนกออกเล็ก เป็ดไอเดอร์ไม่มีกระบวนการหมักที่ดีอย่างนกออกเล็ก ทำให้ผู้ที่รับประทานมันเข้าไปป่วยจากโรคโบทูลิซึม

 อ้างอิง 

หมวดหมู่:อาหารประเภทเนื้อสัตว์
หมวดหมู่:อาหารกรีนแลนด์
หมวดหมู่:อาหารอินุอิต
หมวดหมู่:อาหารประจำชาติ